《自端溪入羚羊峡》
清代·胡慎仪

西行过端溪，放棹入谷口。千峰叠回环，一水何深浏。

沿津三五叠，寥落依山阜。岩石凌空虚，相对如配偶。

老坑生奇质，鬼神日夕守。鸲鹆眼难逢，蕉叶贵清厚。

造琢付词人，文光直射斗。龙蛇惊毫端，烟云泼墨后。

举目眺两崖，苔铺虎豹走。俯耳聆渚宫，风激冯夷吼。

山川爽襟怀，笔砚吾良友。对此融心神，萧然出尘垢。

孤鸿一声来，魆地乡心陡。

作者简介：胡慎仪，字采齐，号石兰，又号鉴湖散人，大兴人。骆烜室。有《石兰诗钞》。